Teorija velikog praska (serija)

***Teorija velikog praska*** () američka je humoristička TV-serija čiji su autori Chuck Lorre i Bill Prady (obojica su ujedno i izvršni producenti, zajedno sa Stevenom Molarom), a koja se prikazivala na američkoj TV-mreži CBS od 24. septembra 2007. do 16. maja 2019.

Radnja serije smještena je u Pasadenu (Kalifornija), a glavni likovi su dvojica genijalaca: eksperimentalni fizičar Leonard Hofstadter i teorijski fizičar Sheldon Cooper (obojica zaposlena na Caltechu), njihova susjeda Penny (konobarica s glumačkim aspiracijama) i dvojica Leonardovih i Sheldonovih prijatelja i kolega, astronautički inženjer Howard Wolowitz i astrofizičar Rajesh Koothrappali (također zaposleni na Caltechu). U kasnijim sezonama još su tri lika dodana u glavnu postavu: Leslie Winkle (Leonardova, Sheldonova i Rajeshova kolegica s posla), Bernadette Rostenkowski (na početku pojavljivanja studentica mikrobiologije i Pennyjina kolegica konobarica, koja nakon relativno kratkog vremena završi studije i zaposli se u farmaceutskoj industriji) i Amy Farrah Fowler (Sheldonova prijateljica, neurobiologinja).

Prikazano je 12 sezona, odnosno 279 epizoda. Prve tri sezone prikazivane su ponedjeljkom, odmah nakon serije *Dva i po muškarca* (koju je također producirao Lorre), dok je od četvrte sezone prikazivana četvrtkom. U martu 2014. službeno je potvrđeno da će se snimati još tri sezone, a u martu 2017. produžena je za još dvije. U augustu 2018. objavljeno je da će 12. sezona biti i posljednja i da će imati 24 epizode. Serija je u šestoj sezoni postala veoma gledana, a epizoda "The Bakersfield Expedition" imala je 20 miliona gledalaca.

## Glavni likovi 
***Leonard Hofstadter** (Johnny Galecki) – eksperimentalni fizičar čiji je kvocijent inteligencije 173, a koji je doktorirao u 24. godini. On je centralni lik serije. Stanuje s kolegom i prijateljem Sheldonom Cooperom. Tokom prve tri sezone scenaristi su se poigravali romansom između njega i Penny; njihove neriješene seksualne tenzije na početku su bile gotovo glavna okosnica cjelokupne serije – bili su u kratkoj intimnoj vezi, koju su dvaput prekidali, da bi do 8. sezone vezu ponovo nastavili, ovog puta ozbiljnu, pa su sada u braku. Nizak je, što mu se često nabija na nos. Stidljiv je i šeprtljav.

[mini|desno|300px|Glumačka postava serije na *[Comic Conu* 2008.]]
***Sheldon Cooper** (Jim Parsons) – teorijski fizičar porijeklom iz istočnog Texasa. Bio je dijete genije i počeo je studirati u 11. godini (nakon petog razreda). Ima dva doktorata, kvocijent inteligencije mu je 187, a tvrdi da ima i eidetsko pamćenje. Unatoč tome, ima velikih problema s razumijevanjem ironije, sarkazma i humora općenito. Pomalo je autističan jer svijet vidi u drugom svjetlu. Upravo te karakteristike glavni su izvor humora njegovog lika, ali i središte radnje većine epizoda. Sheldon dijeli stan s kolegom i prijateljem Leonardom Hofstadterom, a posebno je zanimljiv njegov odnos s Penny. Međuljudski odnosi potpuna su mu misterija, naročito dio vezan uz romantiku i seksualnost. Ima i velik broj smiješnih opsesivno-kompulzivnih "mušica", kao što su obavezno kucanje na vrata tri puta, potreba za završetkom svega što je započeto, ima svoje mjesto za sjedenje u svim prostorima gdje duže boravi, beskompromisno slijeđenje pravila i zakona te mnoge druge. Popularna je postala njegova poštapalica "Bazinga!", koju kaže nakon svake svoje šale (koje su rijetke). Veći dio serije istraživao je teoriju struna, ali se kasnije prebacio na tamnu materiju. Najpametniji je lik u seriji. Često ismijava Howarda zbog toga što nema doktorat. Ima i neobičan smisao za humor. Na kraju treće sezone upoznaje Amy Farrah Fowler, kojom se ženi na kraju 11. sezone.

***Penny** (Kaley Cuoco) – privlačna plavuša, rođena i odrasla u Nebraski koja živi u stanu odmah preko puta Sheldona i Leonarda. Njenim doseljavanjem počela je i serija. Prikazuje se kao jedini lik koji nije pametan, ali je krase izuzetna ljepota i snalažljivost. Iako za život zarađuje kao konobarica u *The Cheesecake Factoryju*, Penny ima glumačke težnje, pa gotovo neprestano ide na audicije, koje su se pokazale neuspješnim. Do osme sezone dala je otkaz u "Cheesecake Factoryju" i zaposlila se kao farmaceutska prodavačica (promotorica), u čemu joj je pomogla Bernadette, zaposlivši je u kompaniji u kojoj ona radi kao istraživačica. Jedini je od glavnih likova čije prezime nije otkriveno.

***Howard Wolowitz** (Simon Helberg) – astronautički inženjer, Jevrej koji živi s majkom (koju u seriji nikad ne vidimo nego samo čujemo). Za razliku od svojih prijatelja i kolega, Howard nema doktorat, ali taj nedostatak brani teorijom da stvari koje on dizajnira zaista postoje i lansiraju se u svemir dok se njegovi prijatelji bave isključivo teoretskim radom. Ipak, njegov zaštitni znak predstavljaju nevjerovatno neuspješna "upucavanja djevojkama" (od kojih se i sama Penny ponekad zgraža). Prošlost su mu obilježili velik broj gadosti i avanture s prostitutkama. Do ženidbe s Bernadette pokazao je ograničen uspjeh na ljubavnom planu. Vjeran joj je iako imaju pomalo neobičan odnos: ona radi u farmaceutskoj industriji, pa ima više novca nego on, što dovodi do nekih smiješnih situacija. I njegov odnos s Rajeshom uzrokuje dosta smiješnih situacija aludiranjem na homoseksualne konotacije u ophođenju među dvojicom najboljih prijatelja, pogotovo zato što Rajesh često ne shvata kako neke engleske fraze zvuče onima oko njega (što domaći prevodioci ponekad ni ne prevedu ili pogrešno prevedu takve situacije). U seriji dosta ističe svoje uspjehe, poput odlaska u svemir. 

***Rajesh "Raj" Koothrappali** (Kunal Nayyar) – porijeklom je iz New Delhija (Indija), a radi kao astrofizičar. Izrazito je stidljiv u prisustvu žena (ne računajući rodbinu), što dovodi do njegove nemogućnosti komunikacije s njima (tzv. selektivni mutizam) osim ako nije pod utjecajem alkohola ili ako misli da je pod njegovim utjecajem. Unatoč tome, a za razliku od svog najboljeg prijatelja Howarda, Raj je dosad imao mnogo više sreće s djevojkama. Njegove roditelje, doktora i gospođu Koothrappali, vidimo samo posredstvom veb-kamere u nekim epizodama. Njegova sestra Priya bila je u vezi s Leonardom. Rajesh kroz sezone uspijeva savladati svoj selektivni mutizam te u sedmoj sezoni počinje pričati s njima bez utjecaja alkohola. Metroseksualac je, a krase ga dobar modni ukus i smisao za organizaciju. Usko je vezan sa svojim psom Cimetkom.

## Likovi 
## Razvoj serije 
Prva epizoda serije ("Pilot") razvijena je za TV-sezonu 2006/07. i bila je potpuno drugačija od one koja je emitirana. Od glumaca iz te prve, nikad prikazane epizode ostali su samo Galecki i Parsons. Kasnija Penny u toj epizodi zvala se Katie i bila je potpuno drugačijeg karaktera. Glumila ju je Amanda Walsh. Također je postojao još jedan ženski lik, Gilda, koju je glumila Iris Bahr. Uza sve to, čak je i uvodna špica bila potpuno drugačija: korištena je pjesma "She Blinded Me With Science" u izvedbi Thomasa Dolbyja. Nakon snimljene pilot-epizode TV-mreža nije prihvatila seriju, ali je autorima pružena još jedna prilika da dorade pilot-epizodu, što su oni i učinili dodavši sadašnje likove koje poznajemo, promijenivši cjelokupnu glumačku postavu osim dva glavna glumca i stvorivši format serije. Kreator Lorre jednom je izjavio: "Snimili smo pilot-epizodu za *Teoriju velikog praska* još prije dvije i po godine i bila je preloša. Međutim, čak i u njoj dvije stvari funkcionirale su savršeno: Johnny i Jim. U potpunosti smo promijenili scenarij, a uskoro su nam se pridružili i Kaley, Simon i Kunal." Originalna prva epizoda nije izdana ni u jednom obliku iako kruži internetom i moguće ju je pronaći i pogledati.

Pravu pilot-epizodu (onu kojom je i započelo prikazivanje serije) režirao je poznati režiser James Burrows (*Prijatelji*), koji ipak nije ostao u snimateljskoj ekipi nakon toga. Produkcija prve sezone prekinuta je 6. novembra 2007. zbog štrajka scenarista, što je dovelo do toga da prva sezona ima samo 17 epizoda umjesto uobičajene 22. Nakon završetka štrajka odobrena je cjelokupna druga sezona, koja je s prikazivanjem počela 22. septembra 2008. Uz povećavanje gledanosti iz sedmice u sedmicu, seriji je ubrzo odobreno snimanje treće i četvrte sezone. 

David Saltzberg, profesor fizike i astronomije na Kalifornijskom univerzitetu, stalno provjerava scenario i piše dijaloge, matematičke jednačine i dijagrame koji se koriste u seriji. Izvršni producent i koautor serije Bill Prady kaže: "Dali smo Sheldonu pravi, stvarni problem na kojem će raditi tokom cijele prve sezone, tako da će se na njegovim tablama zaista moći vidjeti određeni napredak... Naporno radimo da nam cjelokupna nauka funkcionira."

Nekoliko glumaca iz *Teorije velikog praska* glumilo je i u seriji *Roseanne*: Galecki, Gilbert, Laurie Metcalf (koja glumi Sheldonovu majku Mary) i Meagen Fay (koja glumi Bernardetteinu majku). Osim toga, Lorre je nekoliko sezona bio jedan od scenarista serije.

Glavni likovi u seriji dobili su ime prema glumcu, režiseru i filmski producentu Sheldonu Leonardu.

### Plaće glumaca 
U prve tri sezone troje glavnih glumaca (Galecki, Parsons i Cuoco) dobijali su 60.000 dolara po epizodi. Od početka četvrte sezone plaća im je narasla na 200.000 dolara po epizodi. Prema ugovorima koje su potpisali, svake sezone plaća će im se povećavati za 50.000 dolara, što je u sedmoj sezoni iznosilo 350.000 dolara po epizodi. Prije početka produkcije osme sezone troje glavnih glumaca zatražilo je i potpisalo ugovore na milion dolara po epizodi za tri sezone (8, 9. i 10) te četvrtu (11) kao izglednu opciju za produžetak serije i potpisanih ugovora.

U septembru 2013. Bialik i Rauch izmijenile su ugovore potpisane kad su počele glumiti u seriji 2010. Po starim ugovorima, svaka je zarađivala od 20.000 do 30.000 dolara po epizodi, dok su novi ugovori udvostručili taj iznos. Počevši od 60.000 dolara po epizodi, iznos stalno raste do 100.000 dolara po epizodi do kraja ugovora, a ugovorima je dodana i još jedna, moguća četvrta godina za obje glumice.

U augustu 2014. Helberg i Nayyar ispregovarali su izmjene u svojim ugovorima, dajući im plaću po epizodi koja se kreće "oko sredine iznosa sa šest cifara", što je znatno povećanje u odnosu na oko 100.000 dolara po epizodi, koje je svaki od njih primao u godinama prije. Ovaj dvojac, koji je tražio da se uspostavi paritet plaća u rangu s Parsonsom, Galeckijem i Cuoco, potpisali su ugovore nakon što su studio i producenti zaprijetili da će napisati scenario u kojem njihovi likovi nestaju iz serije ako sporazum ne bude mogao biti postignut prije početka snimanja osme sezone. Do 10. sezone Helberg i Nayyar izjednačili su se po plaći s Parsonsom, Galeckijem i Cuoco, zahvaljujući klauzuli u njihovim ugovorima iz 2014.

U martu 2017. njih petero pristalo je na smanjenje plaće za 10% kako bi omogućili da Bialik i Rauch dobiju povišicu. Parsons, Galecki i Helberg također su dobili generalne ugovore s Warner Bros. Televisionom. Do kraja aprila Bialik i Rauch potpisale su ugovore po kojima će dobijati 500.000 $ po epizodi, a uključuju i odvojenu razvojnu komponentu za obje glumice. Taj ugovor označio je povećanje plaće sa 175.000–200.000 $, koliko su dobijale po epizodi.

## Uvodna špica 
Popularna kanadska rock-grupa Barenaked Ladies napisala je i snimila pjesmu za uvodnu špicu koja objašnjava razvoj svemira od samih početaka i promjene koje su Zemlja i čovječanstvo doživjeli otad do danas. Lorre i Prady zamolili su Eda Robertsona, glavnog vokala i gitarista grupe, da napiše pjesmu za uvodnu špicu nakon što su bili na jednom njihovom koncertu u Los Angelesu. Sasvim slučajno, Robertson je nedugo prije toga pročitao knjigu Simona Singha *Veliki prasak* i na koncertu je improvizirao *freestyle* rep o porijeklu svemira. Budući da je nekoliko puta dobio slične ponude, a kasnije bio odbijen u korist drugih umjetnika, Robertson je pristao napisati pjesmu tek nakon što je saznao da Lorre i Prady nisu tražili nikoga drugog.

Dana 9. oktobra 2007. objavljena je puna verzija pjesme u trajanju od minute i 45 sekundi. U izdanju *TV Guidea* iz 2010. uvodna špica serije proglašena je šestom najboljom TV-špicom ikad prema izboru čitalaca. Snimljen je i spot, koji je uvršten u DVD-izdanje četvrte sezone. Pjesma je uvrštena i na album najvećih hitova ove grupe, *Hits from Yesterday & the Day Before*, koji je izdan 27. septembra 2011. 

## Epizode 
## Nagrade 
*Teorija velikog praska* dosad je osvojila nekoliko prestižnih TV-nagrada, uključujući dva Emmyja za najboljeg glavnog glumca u komediji / mjuziklu i Zlatni globus za najboljeg glumca u TV-seriji (sve je dobio Parsons). Osim njega za Emmy je nominirana i Christine Baranski za gostujuću ulogu Leonardove majke, i to dvije godine zaredom. Također je proglašena najboljom humorističkom serijom na dodjeli People's Choice Awardsa.

## Serija na DVD-ovima i Blu-rayu 
U Bosni i Hercegovini *Teorija velikog praska* još se ne prikazuje, a u Hrvatskoj je na RTL Televiziji tokom ljeta 2010. prikazana prva sezona. Pet godina kasnije ista TV-kuća emitirala je prvih šest sezona na svom drugom programu (RTL 2) kontinuirano (bez pauza između sezona) tempom od dvije epizode dnevno. U Evropi (regija 2) izdani su DVD-ovi prvih šest sezona serije, koji sadrže i neke posebne dodatke (od kojih svakako treba izdvojiti neuspješne scene sa snimanja na izdanju za drugu i treću sezonu). Treća sezona prva je koja je izdana i u Blu-ray formatu.

## Poznati glumci, režiseri i naučnici koji se pojavljuju u seriji 
* Kareem Abdul-Jabbar: "The D&D Vortex"
* Buzz Aldrin: "The Holographic Excitation"
* LeVar Burton: "The Toast Derivation", "The Habitation Configuration", "The Champagne Reflection"
* Ellen DeGeneres: "The Geology Elevation", "The Laureate Accumulation"
* Nathan Fillion: "The Comic Book Store Regeneration"
* Carrie Fisher: "The Convention Conundrum"
* Ira Flatow: "The Vengeance Formulation" (samo glas), "The Discovery Dissipation", "The Retraction Reaction"
* Neil Gaiman: "The Comet Polarization", "The Conjugal Configuration"
* Bill Gates: "The Gates Excitation"
* Sarah Michelle Gellar: "The Stockholm Syndrome"
* Summer Glau: "The Terminator Decoupling"
* Brian Greene: "The Herb Garden Germination"
* Mark Hamill: "The Bow Tie Asymmetry"
* Stephen Hawking: "The Hawking Excitation", "The Extract Obliteration", "The Relationship Diremption", "The Troll Manifestation", "The Celebration Experimentation", "The Geology Elevation", "The Proposal Proposal"
* James Earl Jones: "The Convention Conundrum"
* Stan Lee: "The Excelsior Acquisition"
* Howie Mandel: "The Re-Entry Minimization"
* Joe Manganiello: "The D&D Vortex"
* Mike Massimino: "The Friendship Contraction", "The Countdown Reflection", "The Decoupling Fluctuation", "The Re-Entry Minimization", "The First Pitch Insufficiency"
* Elon Musk: "The Platonic Permutation"
* Adam Nimoy: "The Spock Resonance"
* Bill Nye: "The Proton Displacement"
* Samantha Potter: "The Panty Piñata Polarization"
* Katee Sackhoff: "The Vengeance Formulation", "The Hot Troll Deviation" (oba pojavljivanja bila su u sekvenci maštanja)
* William Shatner: "The D&D Vortex"
* Charlie Sheen: "The Griffin Equivalency"
* Kevin Smith: "The Fortification Implementation", "The D&D Vortex"
* George Smoot: "The Terminator Decoupling"
* Brent Spiner: "The Russian Rocket Reaction"
* George Takei: "The Hot Troll Deviation"
* Analeigh Tipton: "The Panty Piñata Polarization"
* Neil deGrasse Tyson: "The Apology Insufficiency", "The Conjugal Configuration"
* Adam West: "The Celebration Experimentation"
* Steve Wozniak: "The Cruciferous Vegetable Amplification"

## Napomene 
## Reference 
## Vanjski linkovi 
* Zvanični sajt 
* 

Kategorija:Američke humorističke serije iz 2000-tih
Kategorija:Fizika u fikciji
Kategorija:Serije mreže CBS‎
Kategorija:Serije "Warner Bros. Televisiona"
Kategorija:Teorija velikog praska (serija)
Kategorija:Američke TV-serije sa početkom prikazivanja 2007.
Kategorija:Američke TV-serije iz 2000-tih
Kategorija:Američke TV-serije iz 2010-ih
Kategorija:TV-emisije na engleskom jeziku
Kategorija:Američki sitkomi iz 2000-tih
Kategorija:Američki sitkomi iz 2010-ih
Kategorija:Serije mreže CBS
Kategorija:Američke humorističke serije iz 2010-ih